आरएसएस से भी बात करने से गुरेज नहीं : अन्ना  
अन्ना हजारे ने कहा कि वह हार्ट अटैक की बजाए गोलियों से मरना पसंद करेंगे और 16 अगस्त से प्रस्तावित अपने अनशन से पीछे नहीं हटेंगे।
लोकपाल बिल ड्राफ्टिंग कमेटी के सदस्य अन्ना हजारे ने कहा है कि लोकपाल मामले पर उन्हें आरएसएस से बात करने से भी कोई गुरेज नहीं है। जब अन्ना से पूछा गया कि उनके विरोधियों ने कहा है कि उनका हाल भी रामदेव के जैसा होगा, तो उन्होंने कहा कि वे लोग लोकतंत्र को नहीं समझते हैं।  अन्ना ने कहा कि वह हार्ट अटैक की बजाए गोलियों से मरना पसंद करेंगे और अपने अनशन से पीछे नहीं हटेंगे। उन्होंने सरकार पर निशाना साधते हुए कहा कि सरकार देश से भ्रष्टाचार को खत्म करना ही नहीं चाहती है।  16 अगस्त को होने वाले अनशन पर उन्होंने कहा कि अगर सरकार ने उन्हें अनशन से रोका तो, वह जेल में अनशन करेंगे, वहां क्या सरकार उन्हें रोक पाएगी…अन्ना गुरुवार को दिल्ली में सोनिया गांधी से मुलाकात करने वाले हैं।